## La Generalitat inicia les obres de millora d’elements comuns i eficiència energètica del grup de vivendes Sororitat de Torrent

*** La Vicepresidència Primera invertix 2,6 milions d’euros en esta actuació que està cofinançada amb fons europeus Next Generation
* Els treballs se centraran en la millora de les condicions d’accessibilitat, eficiència, seguretat, imatge urbana i reparació de desperfectes**

La Vicepresidència Primera i Conselleria de Servicis Socials, Igualtat i Vivenda, a través de l’Entitat Valenciana d’Habitatge i Sòl (EVha), ha iniciat les obres de rehabilitació d’elements comuns i millora de l’eficiència energètica de l’edifici del carrer Llíria, 1-2-3-4, en el grup de vivenda pública Sororitat de Torrent.

Inicialment, estes obres havien d’haver començat el novembre passat. No obstant això, l’afecció de la DANA en estos immobles ha fet necessari dur a terme una sèrie d’actuacions prèvies per a poder començar els treballs.

L’EVha va adjudicar estes obres, cofinançades amb fons europeus Next Generation, per 2.597.022 euros (IVA exclòs). Esta actuació donarà resposta als principals problemes detectats en este grup de vivendes datades en 1987. Els treballs se centraran en la millora de l’accessibilitat a l’edifici i les zones comunes, al mateix temps que es dotaran de vivendes accessibles en la planta baixa. A més, s’instal·laran nous ascensors.

Pel que respecta a la millora de l’eficiència energètica, se substituiran les fusteries d’alumini exteriors, la qual cosa garantirà una important millora en l’habitabilitat de les vivendes. Els treballs també inclouen la reparació de danys i desperfectes puntuals en l’estructura i en la coberta de l’edifici.

Atés que en l’actualitat l’edifici no disposa de cap sistema de protecció contra incendis ni enllumenat d’emergència, l’actuació preveu la disposició d’extintors per planta, igual que il·luminat d’emergència.

Quant als vestíbuls, se solucionaran els problemes en les instal·lacions comunes i es duran a terme millores estètiques, així com es repararan els elements que es troben en mal estat i se substituiran les bústies.

Els treballs també pretenen unificar i potenciar la imatge urbana de l’edifici amb la finalitat de fomentar la cohesió social, a més de dignificar la imatge projectada.

Tècnics de l’EVha han mantingut una reunió informativa amb els presidents dels edificis del grup Sororitat en els quals es faran els treballs per a explicar-los les actuacions que cal desenrotllar.

Fecha: 08/02/2025